Document ID: 31978D0642

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Ιουλίου 1978 περί μέτρων υγειονομικής προστασίας της δημοκρατίας της Μποτσβάνα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 72/462 ΕΟΚ του Συμβουλίου της 12ης Δεκεμβρίου 1972 περί υγειονομικών προβλημάτων και προβλημάτων υγειονομικού ελέγχου κατά την εισαγωγή χοιροειδών και βοοειδών και νωπών κρεάτων προελεύσεως τρίτων χωρών(1), όπως τροποποιήθηκε τελευταία από την οδηγία 77/98 ΕΟΚ(2), και ιδίως το άρθρο 15,
την πρόταση της Επιτροπής,
Εκτιμώντας:
ότι ο αφθώδης πυρετός από εξωτικό ιό εμφανίζεται σε ορισμένες βόρειες περιοχές της δημοκρατίας της Μποτσβάνα και ότι, αντίθετα, άλλες περιοχές της χώρας αυτής παραμένουν απαλλαγμένες από την ασθένεια αυτή προ πολλών ετών-
ότι αυστηρά μέτρα, που περιλαμβάνουν ειδικώτερα την απαγόρευση μετακινήσεως των ζώων από μολυσμένες περιοχές προς απαλλαγμένες περιοχές εφαρμόζονται στη χώρα αυτή- ότι οι μολυσμένες περιοχές έχουν καλώς οριοθετηθεί και σαφώς διαχωρισθεί από τις απαλλαγμένες περιοχές- ότι σε όλη την έκταση της χώρας εφαρμόζονται μέτρα για τον έλεγχο των μετακινήσεων των ζώων και για την αποκάλυψη ενδεχομένης εμφανίσεως της ασθενείας-
ότι είναι αναγκαίο να αποκλεισθούν οι μολυσμένες περιοχές και εκείνες που πρόσκεινται σ' αυτές από τις εξαγωγές νωπών κρεάτων προς τα Κράτη μέλη- ότι λαμβανομένων υπόψη του σημερινού εντοπισμού της ασθενείας, των μέτρων τα οποία έχουν ληφθεί από τις αρχές της δημοκρατίας της Μποτσβάνα κατά της ασθενείας και των πληροφοριών που έχουν παρασχεθεί από κοινοτική αποστολή πραγματογνωμόνων κτηνιάτρων όσον αφορά ιδίως την οργάνωση της κτηνιατρικής υπηρεσίας και των μέσων που εφαρμόζονται για τον έλεγχο της υγειονομικής καταστάσεως, δύναται να επιτραπεί στη χώρα αυτή να εξάγει προς την Κοινότητα νωπά κρέατα τα οποία λαμβάνονται από ζώα που προέρχονται από ορισμένες περιοχές απαλλαγμένες αφθώδους πυρετού προ πολλών ετών-
ότι οι ιδιαίτεροι όροι των υγειονομικών μέτρων που πρόκειται να θεσπισθούν από τα Κράτη μέλη δυνάμει του άρθρου 16 της οδηγίας 72/462 ΕΟΚ, για τις εισαγωγές κρεάτων που προέρχονται από την Μποτσβάνα, δεν έχουν ακόμη καθορισθεί σε κοινοτικό επίπεδο και θα αρχίσουν να ισχύουν μόνο δύο έτη μετά την αποδοχή τους- ότι εν αναμονή της ενάρξεως ισχύος των όρων αυτών, τα Κράτη μέλη έχουν το δικαίωμα να απαγορεύουν τις εισαγωγές νωπών κρεάτων προελεύσεως Μποτσβάνα-
ότι, ελλείψει συμφώνου γνώμης της Μόνιμης Κτηνιατρικής Επιτροπής, η Επιτροπή δεν ήταν σε θέση να θεσπίσει τις προβλεπόμενες από αυτήν επί του θέματος διατάξεις σύμφωνα με τη διαδικασία που προβλέπεται στο άρθρο 29 της οδηγίας 72/462 ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ,
Άρθρο 1
Η απαγόρευση, που προβλέπεται στο άρθρο 14 παράγραφος 2 της οδηγίας 72/462 ΕΟΚ, δεν εφαρμόζεται στις ακόλουθες περιφέρειες της δημοκρατίας της Μποτσβάνα: Kweneng, Kgatlend, South-East, Southern, Kgalagadi.
Άρθρο 2
Αν Κράτος μέλος επιτρέπει την εισαγωγή στο έδαφός του νωπών κρεάτων που προέρχονται αποκλειστικά από αποστεωμένα σφάγια βοοειδών, που κατάγονται από περιφέρειες που αναφέρονται στο άρθρο 1 και τα οποία σφάζονται σε μία από τις περιφέρειες αυτές, πρέπει να εφαρμόζονται οι ακόλουθοι όροι:
- τα κρέατα αυτά πρέπει να πληρούν τους όρους που αναφέρονται στο υγειονομικό πιστοποιητικό του οποίου το υπόδειγμα ευρίσκεται στο παράρτημα- το πιστοποιητικό αυτό πρέπει να συνοδεύει τα κρέατα αυτά κατά τη διάρκεια της μεταφοράς μέχρι το Κράτος μέλος εισαγωγής,
- τα κρέατα αυτά δεν δύνανται να εισάγονται στο έδαφος του Κράτους μέλους εισαγωγής κατά τη διάρκεια των είκοσι και μιας ημερών που έπονται της ημερομηνίας σφαγής των ζώων,
- η αρμόδια αρχή της δημοκρατίας της Μποτσβάνα πρέπει να παρέχει τη διαβεβαίωση ότι η ενδεχομένη εμφάνιση κάθε νέου κρούσματος αφθώδους πυρετού στο έδαφός της θα φέρεται αμέσως σε γνώση του Κράτους μέλους εισαγωγής και της Επιτροπής.
Άρθρο 3
Σε συνάρτηση με την εξέλιξη της καταστάσεως η παρούσα απόφαση τροποποιείται σύμφωνα με τη διαδικασία που προβλέπεται στο άρθρο 29 της οδηγίας 72/462 ΕΟΚ.
Άρθρο 4
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 25 Ιουλίου 1978.

Labels: 0
3
17
18